32004L0044
L 113/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2004/44/ЕО НА КОМИСИЯТА
от 13 април 2004 година
за изменение на Директива 2002/69/ЕО относно установяване на методи за вземане на проби и методи за анализ за официалния контрол на диоксини и определяне на диоксиноподобни ПХБ в храни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 85/591/ЕИО на Съвета от 20 декември 1985 г. относно въвеждането на методи на Общността за вземане на проби и анализ за контрола на храните, предназначени за консумация от човека (1), и по-специално член 1 от нея,
като има предвид, че:
(1)
Директива 2002/69/ЕО на Комисията от 30 юли 2002 г. относно установяване на методи за вземане на проби и методи за анализ за официалния контрол на диоксини и определяне на диоксиноподобни ПХБ в храни (2) определя специални разпоредби относно начина на вземане на проби и методите за анализ, които да се прилагат при извършване на официалния контрол.
(2)
При вземане на проби от много едри риби е необходимо да се конкретизира методът за вземане на пробите, за да се гарантира хармонизиран подход в рамките на Общността.
(3)
От голямо значение е резултатите от анализа да бъдат отчитани и тълкувани по единен начин, за да се гарантира хармонизиран подход към прилагането на законодателството в целия Европейския съюз.
(4)
Следователно Директива 2002/69/ЕО следва да бъде съответно изменена.
(5)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложение I към Директива 2002/69/ЕО се изменя съгласно приложение I към настоящата директива.
Приложение II към Директива 2002/69/ЕО се изменя съгласно приложение II към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива най-късно до 12 месеца след нейното влизане в сила. Те съобщават незабавно на Комисията текста на тези разпоредби, както и таблицата на съответствие между тях и настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на разпоредбите от националното законодателство, които приемат в областта, уредена с настоящата директива.
Член 3
Настоящата директива влиза в сила на двадесетия ден след датата на публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 13 април 2004 година.